Kusungulwa Umbukiso Oveza Indubo Ezidibina Labesifazana Abaphila Ngokuthengisa
Umbukiso wemifanekiso owenzelwe eHarare City Library utshengisa ubunzima obubhekana lamalunga esifazana aphila ngokuthengithengisa.
HARARE — Uhulumende kanye lozulu weZimbabwe bakhuthazwa ukuba bakwemukele ukuba ukuthengisa ezitaladeni sekuyinto esikhona njengoba imisebenzi yokuqatshwa isimilutshwana. Abasembusweni labo sokuzamele balungise imithetho ephathisa abaphila ngokuthengisa laba, ikakhulu phakathi kwamadolobho, ngoba sekuyiyona ndlela yokuziphilisa amankampani amanengi seavalwa. Lokhu ngokunye kokuvezwe yinkokheli yabaphila ngokuthengisa eye National Vendors Union ebisemkhosini wombukiso yemifanekiso owenzelwe eHarare City Library ngoLwesibili ekuseni, itshengisa ubunzima obubhekana lamalunga esifazana aphila ngokuthengisa. Limifanekiso ebukiswayo ithethwe ngenye yentathelizindaba yesifazane esebenzela inkampani ye Alpha Media Holdings – AMH, unkosazana Cynthia Matonhodze, ephathiswa ngabenhlanganiso ye Federation of African Media Women in Zimbabwe – FAMWZ, ilandisa phezu kwempilo yabesifazane lemhuli zabo abaphila ngayo ngesikhathi besebenza ukuthengisa ezitaladeni. Unkosazana Matonhodze utshele iStudio seven ukuba ufuqwe yilokho abekuzwa phezu kobunzima laba omama abahlangana labo, wakubona kufanele abhode ilizwe lonke ethatha imifanekiso eveza lobu bunzima hatshi ukuphelela ekubasoleni kuphela njengalokho kuhlezi kusenziwa ngabanengi okubalisa lentathelizindaba. Uveze njalo ukuba uqale ukuyithatha limifanekiso kusukela ngoNgcwabakazi nyakenye esebenzelana labe FAMWZ. Lumbukiso oqale lamhlahla uzaphela ngenyanga ezayo ka Mabasa. Umqondisi weFAMWZ, unkosikazi Abigail Gamanya uthi bakubone kufanele ukusekela loluhlelo lokubukisa limifanekiso eveza indlela laba bantu abaphila ngayo ngoba zingethulwa ngokugcweleyo indaba zabo kanye lezizatho ezenza baphatheke ngobunengi ukuthengisa ezitaladeni zemadolobheni. Omunye wabahlela izindaba enkampanini ye Alfa Media Holdings e Harare, umnumzana Vincent Kahiya utshele intathelizindaba emkhosini munye ukuba bakubona kufanele ukuphathisana lonkosazana Matonhodze kulolu hlelo. U Kahiya uthi le kungenye yendlela ezingasetshenziswa ukulandisa udaba lwalaba abangavamanga ukutholiswa ithuba lokutsho phezu kwemisebenzi yabo, inkinga lobunzima ababhekana labo. Ugogo Lizzy Mpofu uleminyaka engamatshumi ayisithupha lasitshiyagalombili – 68 njalo uhlala emzini weMbare kodwa edabuka ko Nkone, eNkayi esigabeni se Matebeleland North. Uthi uthethe lelinyathelo lokuthengisa ezitaladeni kusukela ngomnyaka ka 1995 kuze kube lamuhla lokhu, ngemva kokubhubha kwezibulo lakhe lomalokazane abamtshiyela abazukulu abathathu obekumele abanakekele. Kuthi unkosazana Dududuzile Ncube ohlala e Hopley uleminyaka engamatshumi amane yokuzalwa, useleminyaka elitshumi lambili ephila ngokuthengisa ngemva kokubhujelwa ngumkakhe wamtshiya elengane ezintathu. Uqale ukuphatha lumsebenzi uMaNcube, ngemva kokubhujelwa ngumkakhe, waqala esathengisa amabhasikiti akhe Harare lapho kade edabula imimango kabili ngenyanga ukuzathengisa, esuka lawo lapho azalwa khona e Gwelutshena eNkayi. Akasawathengisi lawo mabhasikiti okwamanje ethi ngoba akasamtholisi nzunzo njalo esezithengisela impahla eyehlukeneyo emizameni yokuselela ingane zakhe azitshiya logogo ozala yena khona eNkayi. Ukhala ngesimo somnotho ethi sesibangele ukwanda kwabathengisayo laba ngoba sekubangisanwa abathengi banye. UMaNcube uthi impilo yakhe iguquke wahlangana lobunzima obuphindiweyo ngemva kokuba ephuke unyawo ngomnyaka ka 2011 ngemva kokufuqwa ngomunye wakhe ngesikhathi bebotshwa bengeniswa emoteni kuthiwa bephula umthetho ngokuthengisa ezitaladeni ze Harare. Kunje akasanelisi ukuma okwesikhathi eside uMaNcube njengoba engakelatshwa, esadinga usizo lokuba anelise ukuyahlinzwa, lulungiswe unyawo lwakhe anelise ukusebenzela imhuli yakhe njengalokho ahlezi ekwenza sonke lesi sikhathi selokhe umkakhe wabhubhayo. Unkosikazi Sikhangele Nyoni wase Glenview 3 e Harare ulengane ezinhlanu njalo uphila ngokuthengisa okungumsebenzi awuqale ngomnyaka ka 2000 esathengisa amatamatisi, waseguqulela ekuthengiseni izikhwama zokuthwala impahla. Okwamanje unkosikazi Nyoni uthi uhlanganisa lempahla azithenga kwamanye amazwe angomakhelwane okufana leSouth Africa. Abaphila ngokuthengisa laba baveze ukuba sekunganeno kulezi nsuku ngoba bengasahlukuluzwa ngumanisipala njengalokho obekusenzakala eminyakeni edlule. Bakhala ngendawo zokuthengisela njengoba lokhe besiba banengi abangena kulumsebenzi, befuqwa yikusilela kwemisebenzi ngemva kokuvalwa kwamankampani ngoba isimo somnotho singesihle.